Návrh

Nariadenie vlády
Slovenskej republiky 

z …… 2005, 

ktorým sa ustanovujú podrobnosti o strategických hlukových mapách a akčných plánoch ochrany pred hlukom

	Vláda Slovenskej republiky podľa § 4 ods. 4 zákona č. 2/2005 Z. z. o posudzovaní a kontrole hluku vo vonkajšom prostredí a o zmene zákona Národnej rady Slovenskej republiky č. 272/1994 o ochrane zdravia ľudí v znení neskorších predpisov nariaďuje:

§ 1

Na účely tohto nariadenia 
a) hlukový indikátor je fyzikálna veličina popisujúca  hluk vo vonkajšom prostredí, ktorý súvisí so škodlivým účinkom podľa prvého bodu prílohy č. 1,
b) stanovenie je akákoľvek metóda použitá na výpočet, predikciu, odhad alebo meranie hodnoty hlukového indikátora alebo  škodlivých účinkov hluku,
c) vzťah dávka-účinok je vzťah medzi hodnotou hlukového indikátora a škodlivým účinkom podľa druhého bodu prílohy č. 1,
d) akčná hodnota Ldvn a Lnoc (podľa prvého bodu prílohy č. 1) je hodnota, ktorej   prekročenie je dôvodom pre územnú samosprávu, správcov pozemných komunikácií, prevádzkovateľov železničných dráh a pre  prevádzkovateľov letiska na prijatie opatrení na zníženie hluku,
e) akustické plánovanie je znižovanie budúceho hluku opatreniami v rámci územného plánovania, technickými opatreniami v dopravných systémoch, plánovaním dopravy, zvukoizolačnými opatreniami a opatreniami na zdrojoch hluku,
f) obťažovanie je hlukom spôsobený subjektívny pocit nepohody, nespokojnosti alebo podráždenia. 

§ 2

(1) Strategická hluková mapa 
a) popisuje existujúcu, predchádzajúcu alebo predpokladanú hlukovú situáciu vyjadrenú hlukovými indikátormi,
b) určuje prekročenie akčných hodnôt,)
c) uvádza počet bytov, škôl a nemocníc v určitej oblasti, ktoré sú vystavené hluku, ktorý je popísaný špecifickými hodnotami hlukových indikátorov, 
d) uvádza počet ľudí, ktorí sú vystavení hluku v posudzovanej oblasti.
(2) Strategické hlukové mapy aglomerácií obsahujú údaje podľa tretieho bodu prílohy 
č. 1.
(3) Strategické hlukové mapy väčších pozemných komunikácií, strategické hlukové mapy  väčších železničných dráh a strategické hlukové mapy väčších letísk  obsahujú údaje podľa štvrtého bodu prílohy č. 1.
(4) Súčasťou strategickej hlukovej mapy aglomerácie je strategická hluková mapa pozemných komunikácií, strategická hluková mapa železničných dráh, strategická hluková mapa letísk a strategická hluková mapa priemyselných zdrojov hluku, ktoré sú na území aglomerácie alebo ktoré svojím hlukovým pôsobením do aglomerácie zasahujú.
(5) Akčné plány ochrany zdravia pred hlukom obsahujú údaje podľa piateho bodu prílohy č. 1.

§ 3

	(1) Na prípravu a revíziu strategického mapovania hluku sa používajú hlukové indikátory Ldvn a Lnoc. V osobitných prípadoch podľa prvého bodu prílohy č. 1 sa použijú  ďalšie doplňujúce hlukové indikátory.
(2) Na akustické plánovanie a na určovanie oblastí so stanovenou akustickou kvalitou prostredia sa môžu použiť aj iné hlukové indikátory ako Ldvn a Lnoc.
(3) Hodnoty hlukových indikátorov sa určujú výpočtom alebo meraním.) 

§ 4

Týmto nariadením sa preberá právny akt Európskeho Spoločenstva a Európskej únie uvedený v prílohe č. 2.

      § 5

Toto nariadenie nadobúda účinnosť 15. februára 2005.